सूर्यकुमार का लगातार तीसरा गोल्डन डक; भारत-ऑस्ट्रेलिया वनडे के टॉप मोमेंट्स
India Vs Australia ODI Match Top Moments. Follow IND Vs AUS Series Latest Updates On Dainik Bhaskar. ऑस्ट्रेलिया ने भारत को तीसरे वनडे में 21 रन से हराकर सीरीज 2-1 से जीत ली। मैच में अहम 4 विकेट लेने वाले एडम जम्पा प्लेयर ऑफ द मैच रहे
ऑस्ट्रेलिया ने भारत को तीसरे वनडे में 21 रन से हराकर सीरीज 2-1 से जीत ली। मैच में अहम 4 विकेट लेने वाले एडम जम्पा प्लेयर ऑफ द मैच रहे। वहीं सीरीज में 194 रन बनाने वाले ऑस्ट्रेलिया के मिचेल मार्श प्लेयर ऑफ द सीरीज रहे। इससे पहले ग्राउंड में डॉगी घुस आने के कारण 5 मिनट तक खेल रोकना पड़ा।
भारत के विराट कोहली लुंगी डांस गाने पर थिरकते नजर आए। वहीं एलेक्स कैरी कुलदीप यादव की बॉल का टर्न देख दंग रह गए और भारत के सूर्यकुमार यादव लगातार तीसरे वनडे में गोल्डन डक पर पवेलियन लौटे। मैच के ऐसे ही टॉप मोमेंट्स इस खबर में हम जानेंगे...
1. विराट का 'लुंगी डांस' 
चेन्नई के एमए चिदंबरम स्टेडियम में ऑस्ट्रेलिया ने टॉस जीतकर बैटिंग चुनी। टीम इंडिया फील्डिंग करने मैदान में उतरी। तभी स्टेडियम में 'चेन्नई एक्सप्रेस' फिल्म का 'लुंगी डांस' गाना बजने लगा। भारतीय टीम के पूर्व कप्तान विराट कोहली गानों की बीट पर डांस करते नजर आए। डांस करने के बाद कोहली ने टीम हर्डल जॉइन किया।
कोहली के पास मैच की पहली पारी में कोई कैच नहीं आया। दूसरी पारी में उन्होंने 72 बॉल पर 2 चौकों और एक छक्के की मदद से 54 रन बनाए। हालांकि, वे अपनी टीम को जीत नहीं दिला सके।
2. कुलदीप के स्पिन जाल में फंसे कैरी 
पहली पारी में भारत के कुलदीप यादव ने 3 विकेट लिए। डेविड वॉर्नर और मार्नस लाबुशेन को कैच आउट कराने के बाद कुलदीप यादव पारी का 39वां ओवर लेकर आए। पहली ही बॉल विकेटकीपर एलेक्स कैरी को उन्होंने मिडिल स्टंप पर गुड लेंथ फेंकी। कैरी को लगा बॉल सीधी रहेगी, वह आगे खड़े रहकर डिफेंस करने गए, लेकिन बॉल ऑफ स्टंप की ओर घूमी और गिल्लियों से जा लगी।
एलेक्स कैरी दंग रह गए कि बॉल इतनी तेज घूम कैसे गई। कुलदीप को तीसरी सफलता मिली और कैरी को 46 बॉल में 38 रन बनाकर पवेलियन लौटना पड़ा। कुलदीप ने 10 ओवर में 56 रन देकर 3 विकेट के साथ अपना स्पेल खत्म किया।
3. डॉगी ने 5 मिनट रोका खेल
पहली पारी में 43वें ओवर के दौरान भारत के कुलदीप यादव अपने स्पेल का 10वां ओवर फेंक रहे थे। तीसरी बॉल के बाद ग्राउंड में एक डॉगी घुस आया, जिसके बाद चेपॉक स्टेडियम की जनता जोर-जोर से हूटिंग करने लगी। डॉग 3 से 4 मिनट तक ग्राउंड में ही रहा। स्टाफकर्मी उसके पीछे दौड़े, लेकिन डॉग बहुत देर तक ग्राउंड में दौड़ने के बाद बाहर निकला। करीब 5 मिनट के बाद खेल फिर शुरू हुआ।
इस वाकये के दौरान ऑस्ट्रेलिया टीम के एश्टन एगर और शॉन एबट बैटिंग कर रहे थे। टीम का स्कोर 7 विकेट के नुकसान पर 227 रन था। दोनों ने 41 बॉल पर 42 रन की अहम साझेदारी की। एबट 26 और एगर 17 रन बनाकर आउट हुए।
4. सूर्यकुमार का लगातार तीसरा गोल्डन डक 
भारत के सूर्यकुमार यादव सीरीज के शुरुआती 2 वनडे में पहली बॉल पर शून्य के स्कोर पर LBW होने के बाद तीसरे वनडे में नंबर-4 पर बैटिंग करने नहीं उतरे। वह नंबर-7 पर हार्दिक पंड्या के बाद बैटिंग करने आए, लेकिन इस बार LBW होने के बजाय वह पहली गेंद पर बोल्ड हो गए। इस तरह उन्होंने वनडे में लगातार तीसरी बार गोल्डन डक बनाने का अनचाहा रिकॉर्ड अपने नाम कर लिया।
सूर्यकुमार एक ही सीरीज में ऐसा करने वाले दुनिया के पहले ही बैटर बने। वहीं वनडे में लगातार 3 गोल्डन डक बनाने वाले वह दुनिया के 13वें बैटर बने। सूर्यकुमार से पहले भारत के सचिन तेंदुलकर, अनिल कुंबले, जहीर खान, ईशांत शर्मा और जसप्रीत बुमराह भी लगातार 3 वनडे में शून्य पर पवेलियन लौटे हैं। लेकिन ये सभी लगातार पहली बॉल पर आउट नहीं हुए थे। सूर्यकुमार जब आउट हुए तब भारत का स्कोर 6 विकेट के नुकसान पर 185 रन था।
5. 26 सीरीज बाद घर में हारा भारत
दूसरी पारी का 50वां ओवर ऑस्ट्रेलिया के मार्कस स्टोइनिस कर रहे थे। भारत के कुलदीप यादव ने सिंगल लेना चाहा, लेकिन रन आउट हो गए। वह भारत के आखिरी बैटर के रूप में आउट हुए और टीम इंडिया 21 रनों से वनडे सीरीज का आखिरी मुकाबला हार गई। भारत ने पहला और ऑस्ट्रेलिया ने दूसरा वनडे जीता था। इस तरह सीरीज ऑस्ट्रेलिया के नाम रही।
इस सीरीज हार के साथ भारतीय टीम घरेलू जमीन पर किसी भी फॉर्मेट में 26 सीरीज बाद हारा है। टीम को इससे पहले फरवरी 2019 में ऑस्ट्रेलिया ने ही टी-20 और वनडे सीरीज हराई थी। इसके बाद भारत ने 7 वनडे और 6 टेस्ट सीरीज जीतीं। वहीं 13 में 11 टी-20 सीरीज भी जीतीं और 2 सीरीज ड्रॉ कराईं।
क्रिकेट से जुड़ी ये खबरें भी पढ़ सकते है....
IPL में टॉस के बाद चुन सकेंगे प्लेइंग-11:विकेटकीपर या फील्डर के गलत मूवमेंट पर पेनल्टी, बैटिंग टीम को मिलेंगे 5 रन
इंडियन प्रीमियर लीग (IPL) का नया सीजन 31 मार्च से शुरू हो रहा है। 10 टीमों के सीजन में इस बार कुछ नए रूल भी जुड़ रहे हैं। टीमें अब टॉस में बैटिंग या बॉलिंग का फैसला करने के बाद प्लेइंग-11 चुन सकेगी। टॉस के बाद ही टीमों को 4 इम्पैक्ट प्लेयर भी बताने होंगे। पढ़ें पूरी खबर
12 शहरों में होंगे वनडे क्रिकेट वर्ल्ड कप के मैच:5 अक्टूबर को होगी शुरुआत, 19 नवंबर को अहमदाबाद में खेला जाएगा फाइनल
पहली बार पूरी तरह भारत की मेजबानी में हो रहे वनडे क्रिकेट वर्ल्ड कप की तारीखें सामने आ चुकी हैं। इसके मुकाबले भारत के 12 शहरों में आयोजित होंगे। क्रिकेट के इस महाकुंभ का आयोजन 5 अक्टूबर से 19 नवंबर के बीच होगा। हर चार साल में होने वाले इस मेगा टूर्नामेंट का फाइनल अहमदाबाद के नरेंद्र मोदी स्टेडियम में होगा। पढ़ें पूरी खबर
दिल्ली कैपिटल्स WPL के फाइनल में:आखिरी लीग मैच में यूपी को 5 विकेट से हराया; यूपी-मुंबई के बीच एलिमिनेटर 24 मार्च को
दिल्ली कैपिटल्स ने पहली विमेंस प्रीमियर लीग के फाइनल में जगह पक्की कर ली है। फाइनल 26 मार्च को खेला जाएगा। मेग लैनिंग की कप्तानी वाली टीम ने मंगलवार को आखिरी लीग मुकाबले में यूपी वॉरियर्ज को 5 विकेट से हराया। पढ़ें पूरी खबर 
IPL-WTC फाइनल से बाहर हो सकते हैं श्रेयस:पीठ दर्द के चलते आखिरी टेस्ट और वनडे सीरीज नहीं खेले, सर्जरी हुई तो 5 महीने लगेंगे
इंडिया के टॉप ऑर्डर बल्लेबाज श्रेयस अय्यर IPL और वर्ल्ड टेस्ट चैंपियनशिप (WTC) के फाइनल से बाहर हो सकते हैं। पीठ में दर्द के चलते श्रेयस ऑस्ट्रेलिया के खिलाफ अहमदाबाद टेस्ट और वनडे सीरीज भी नहीं खेल सके थे। पढ़े पूरी खबर...